**Приложение № 5**

**„Индустриални терени и складове” ЕАД,**

„Индустриални терени и складове" ЕАД, ЕИК: 200767512 е еднолично акционерно дружество, самостоятелно юридическо лице по българското право, с едноличен собственик на капитала “Национална компания индустриални зони” ЕАД.

Дружеството има база в Свиленград и проект в Божурище, който е с работно заглавие бизнес парк „София-Запад" и предвижда изграждането на складове, производствени халета, офиси и др. обекти за реализиране на бизнес проекти на инвеститорите, както и помещения за съпътстващи и спомагателни дейности в контекста на търсенето на готови бизнес предложения, особено от страна на чуждестранните инвеститори, стъпващи за първи в нова за тях икономическа среда.

Предметът на дейност на дружеството е :

Управление на индустриални терени и складове, товарене, разтоварване и транспортно обработване на необмитени стоки, които се внасят с предназначение за износ; складиране и съхранение на внесени необмитени стоки за износ/сортиране, маркиране, пакетиране, разфасоване и други/; представителство и посредничество; организиране производство на стоки и извършване на услуги, предназначени за износ; транспортна дейност, зареждане на транспортни средства, които извършват международни превози, отдаване под наем и/или продажба на дълготрайни активи, общо управление на терени и зоната в Свиленград с цел получаване на печалба от предоставяните обслужващи дейности, консултантска, както и всякаква друга производствена и търговска дейност, за която няма изрична законова забрана.

В края на 2018 г „ИТС“ ЕАД („Варна запад индустриална зона“ ЕАД преди правоприемството и смяната на наименованието) придоби терен в Божурище с площ 11 257 кв.м. метра и върху него започват дейностите по строителството на производствено – складови помещения. Той се намира на територията на най-динамично развиващата се индустриална зона в България – „Икономическа зона София – Божурище.“

Територията на индустриалната зона в Свиленград, управлявана от „ИТС“ ЕАД след вливането на „Свободна зона Свиленград“ ЕАД, е разположена на терен от 70 139 м2, върху който са изградени административна сграда, в която има и митническо бюро и банков клон, масивни и сглобяеми метални халета, подходящи за складове и производствена дейност с размери от 350 до 864 м2 (РЗП 4 130 м2.), самостоятелни офиси с размери от 12 до 64 м2, бензиностанция, TIR паркинг с площ 3157 м2, ресторант и кафене.

Зоната разполага с добре развита инфраструктура – ток, вода, канализация, телекомуникации, собствени подходни асфалтирани пътища, открити и закрити складови и производствени площи, два крана с капацитет съответно 32 и 8 тона, бензиностанция, претоварна автомобилна рампа, 60 тонна авто-везна с възможност за претегляне на осите.

Услугите, които се предлагат, включват отдаване под наем на открити и закрити складови и производствени площи; товаро-разтоварни дейности; митническо представителство; обработка на митнически и транспортни документи; складиране под митнически контрол и консултации.

Съществува възможност за изграждане на логистичен център, перспективи за изграждане на товарно-разтоварен терминал за тирове и възможност за преминаване на предстоящата жп линия Свиленград-Левка-ГКПП Лесово през терена на зоната, както и проект за изграждането на пътно отклонение от главния път за Гърция, което да направи зоната по-атрактивна за инвестиции.

Тенденциите за развитие на дружеството през следващите години ще допринесат за развитието му като стабилна и модерна държавна компания с широк спектър от услуги и продукти на конкурентни цени, с гарантирани пазари и финансови потоци.